સમયની દ્રષ્ટિએ પ્રથમ આવે જૂનાગઢ પાસેના મજેવડી ગામે જેમની સમાધિ છે તે દેવતણખી લુહારનાં દીકરી, મારવાડી સંત ભાટી ઉગમશી અને તેમના શિષ્ય શેલર્ષિ (લોયણનાં ગુરુનું નામ પણ શેલર્ષિ મળે છે.) નાં શિષ્યા અને દેવાયત પંડિત સાથે સંકળાયેલાં નીરલબાઈ કે લીરલબાઈ ૧. એમના જ સમકાલીન મનાતા બીજાં લીળલબાઈ ર. તે ઈંદોર / ચિત્તોડગઢ / મેવાડ / આબુગઢના રાણા કુંભાનાં રાણી અને બુંદી કોટાના રાજા જેમલ રાઠોડની દીકરી. જે સંત વાસુકી લોબડિયાનાં શિષ્ય હતાં અને જેમની રચનાઓ ‘સૂરજારાણીનાં/લીલમબાઈનાં સપનાં’ તરીકે જાણીતી છે તે ભક્તનારી. ઈ.સ.પંદરમી સદી ઉત્તરાર્ધથી સોળમી સદી પૂર્વાર્ધમાં તેઓ હયાત હતા એમ મનાય છે. ત્રીજાં સંત કવયિત્રી પોરબંદર પાસેના મોઢવાડા ગામે મેર જ્ઞાતિમાં જન્મેલાં લીરબાઈ ૩. પરબના સંત દેવીદાસ ઈ.સ.૧૭રપ થી ૧૮૦૦ ની શિષ્ય પરંપરામાં જીવણદાસના શિષ્યા થયાં. અને ઈ.સ.૧૮૭૬માં રાણા કંડોરણા ગામે જીવતાં સમાધિ લીધેલી.